Document ID: 31989R2690

*****
ΚΑΝΟΝΙΣΜΟΣ (ΕΟΚ) αριθ. 2690/89 ΤΗΣ ΕΠΙΤΡΟΠΗΣ
της 6ης Σεπτεμβρίου 1989
που τροποποιεί τον κανονισμό (ΕΟΚ) αριθ. 3143/85 για τη διάθεση σε μειωμένη τιμή βουτύρου παρεμβάσεως που προορίζεται για την άμεση κατανάλωση υπό μορφή συμπυκνωμένου βουτύρου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως των αγορών στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 763/89 (2), και ιδίως το άρθρο 6 παράγραφος 7,
Εκτιμώντας:
ότι ο κανονισμός (ΕΟΚ) αριθ. 3143/85 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 1953/89 (4), προβλέπει στο άρθρο 2 τη διαφοροποίηση της τιμής πώλησης του βουτύρου ανάλογα με την περιεκτικότητα του συμπυκνωμένου βουτύρου σε λιπαρές ουσίες· ότι, δεδομένης της σημερινής κατάστασης της αγοράς βουτύρου και των αποθεμάτων παρέμβασης, δεν απαιτείται πλέον αυτή η διαφοροποίηση· ότι πρέπει, ως εκ τούτου, να καθοριστεί μία μόνο τιμή πώλησης βουτύρου·
ότι πρέπει να διευκρινιστεί η χρονική στιγμή κατά την οποία πρέπει να συσταθεί η εγγύηση μεταποίησης που προβλέπεται στο άρθρο 2 α παράγραφος 5 του κανονισμού (ΕΟΚ) αριθ. 3143/85·
ότι τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3143/85 τροποποιείται ως εξής:
1. Στο άρθρο 2:
- η παράγραφος 1 αντικαθίσταται από το ακόλουθο κείμενο:
«1. Το βούτυρο που αναφέρεται στο άρθρο 1 πωλείται σε τιμή εκ της αποθήκης που ισούται προς την τιμή αγοράς που εφαρμόζεται από το σχετικό οργανισμό παρέμβασης την ημέρα της σύναψης της σύμβασης πώλησης, μειωμένης κατά 151 Ecu ανά 100 χιλιόγραμμα, για να μεταποιηθεί σε συμπυκνωμένο βούτυρο περιεκτικότητας σε λιπαρές ουσίες ίσης ή ανώτερης από 96 %.»,
- στην παράγραφο 4 πρώτο εδάφιο πρώτη περίπτωση, το ποσό «200 Ecu» αντικαθίσταται από το ποσό «250 Ecu»,
- στην παράγραφο 4 δεύτερο εδάφιο, οι όροι «περιεκτικότητα του συμπυκνωμένου βουτύρου σε λιπαρές ουσίες,» διαγράφονται.
2. Στο άρθρο 5 πρώτο εδάφιο τελευταίο τμήμα της φράσης, οι όροι «πριν από την ανάληψη» αντικαθίστανται από τους όρους « πριν από τη λήξη της προθεσμίας των δεκαπέντε ημερών που αναφέρεται στην παράγραφο 6».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Σεπτεμβρίου 1989.

Labels: 3
2
11
17